42. ΝΟΜΟΣ υπ’ αριθ. 316 της 4/8 Μαΐου 1976 (ΦΕΚ Α΄ 110) Περί τροποποιήσεως διατάξεων του Α.Ν. 148/1967 «περί μέτρων προς ενίσχυσιν της Κεφαλαιαγοράς και άλλων συναφών διατάξεων». Άρθρ.1.-Το κατά το εδάφ. γ΄ της παρ. 1 του άρθρ. 17 του Νόμ. 3632/1928 «περί Χρηματιστηρίων Αξιών», (ανωτ. αριθ. 2), ως τούτο αντικατεστάθη δια της παρ. 1 του άρθρ. 2 του Α.Ν. 148/1967, ελάχιστον όριον του καταβεβλημένου μετοχικού κεφαλαίου των Ελληνικών Ανωνύμων Εταιρειών, ων αι μετοχαί και ομολογίαι εισάγονται εις το Χρηματιστήριον, ορίζεται εφεξής δι’ αποφάσεως του Υπουργού Εμπορίου, μετά γνώμην της Επιτροπής Κεφαλαιαγοράς. Άρθρ.2.-(Αντικαθίσταται το άρθρ. 12 Α.Ν. 148/1967, τόμ. 24 σελ. 276,15). Άρθρ.3.-1.Η Διοικούσα Επιτροπή του Χρηματιστηρίου δύναται δι’ αποφάσεως αυτής να αναστέλλη την διαπραγμάτευσιν μιας αξίας οσάκις κρίνη τούτο αναγκαίον, μετά σύμφωνον γνώμην της Επιτροπής Κεφαλαιαγοράς. Αι περί αναστολής και επαναλήψεως αποφάσεις δημοσιεύονται δια του Δελτίου του Χρηματιστηρίου Αξιών Αθηνών. «Ειδικώτερον εις τας περιπτώσεις κατά τας οποίας, εντός μιας συνεδριάσεως, σημειούται απότομος και αδικαιολόγητος διακύμανσις της τιμής μετοχής τινος, ο Πρόεδρος του Χρηματιστηρίου δύναται να διακόψη την διαπραγμάτευσιν της μετοχής αυτής κατά την εν λόγω συνεδρίασιν». Το μέσα στα « » τελευταίο εδάφιο προστέθηκε από το άρθρ. 5 Νόμ. 876/1979, ΦΕΚ Α΄ 48 (τόμ. 12 σελ. 30,11). 2.Εις μεμονωμένας περιπτώσεις αποτόμων και αδικαιολογήτων διακυμάνσεων των τιμών των χρηματιστηριακών μετοχών, δύναται η Επιτροπή Κεφαλαιαγοράς, δι’ οργάνων διοριζομένων υπό ταύτης, να διενεργή έλεγχον προς εξακρίβωσιν της πραγματικής οικονομικής καταστάσεως της Εταιρείας και της εσωτερικής αξίας της μετοχής αυτής και να προβαίνη και εις σχετικάς ανακοινώσεις δια του Δελτίου του Χρηματιστηρίου, κατόπιν αδείας του Υπουργού Εμπορίου. Άρθρ.4.-Η ισχύς του παρόντος άρχεται από της δημοσιεύσεώς του δια της Εφημερίδος της Κυβερνήσεως. 